UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning om DEN ANDEN JERNBANEPAKKE med henblik på vedtagelse af Europa-Parlamentets og Rådets direktiv om ændring af Rådets direktiv 91/440/EØF om udvikling af Fællesskabets jernbaner - Om ændring af Kommissionens forslag i henhold til EF-traktatens artikel 250, stk. 2

2002/0025 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning om DEN ANDEN JERNBANEPAKKE med henblik på vedtagelse af Europa-Parlamentets og Rådets direktiv om ændring af Rådets direktiv 91/440/EØF om udvikling af Fællesskabets jernbaner

I henhold til EF-traktatens artikel 251, stk. 2, litra c), afgiver Kommissionen udtalelse om de ændringer, som Europa-Parlamentet foreslår under andenbehandlingen.

Kommissionen afgiver derfor nedenstående udtalelse om Europa-Parlamentets ændringsforslag.

1. SAGSFORLØB

Forslag sendt til Europa-Parlamentet og Rådet: [dokument KOM(2002)21 endelig - 2002/0022(COD) KOM(2002)22 endelig - 2002/0023(COD) KOM(2002)23 endelig - 2002/0024(COD) KOM(2002) 25 endelig - 2002/0025(COD)]: // 24.1.2002

Dato for Det Økonomiske og Sociale Udvalgs udtalelse: // 19.9.2002

Dato for Europa-Parlamentets udtalelse under førstebehandling: // 14.1.2003

Ændret forslag fremsendt: // intet

Vedtagelse af den fælles holdning: // 26.6.2003

Europa-Parlamentet vedtog ved andenbehandlingen den 23. oktober 2003 en beslutning med ændringsforslag til den fælles holdning til hver af følgende tekster:

- 28 ændringsforslag til forslag til Europa-Parlamentets og Rådets direktiv om jernbanesikkerhed i EU og om ændring af Rådets direktiv 95/18/EF om udstedelse af licenser til jernbanevirksomheder og direktiv 2001/14/EF om tildeling af jernbaneinfrastrukturkapacitet og opkrævning af afgifter for brug af jernbaneinfrastruktur samt sikkerhedscertificering

- 4 ændringsforslag til forslag til Europa-Parlamentets og Rådets direktiv om ændring af Rådets direktiv 96/48/EF og direktiv 2001/16/EF om interoperabilitet i det transeuropæiske jernbanesystem

- 32 ændringsforslag til forslag til Europa-Parlamentets og Rådets Forordning om oprettelse af et europæisk jernbaneagentur

- 9 ændringsforslag til forslag til Europa-Parlamentets og Rådets direktiv om ændring af Rådets direktiv 91/440/EØF om udvikling af Fællesskabets jernbaner

2. FORSLAGENES FORMÅL

Det drejer sig om fire indbyrdes sammenhængende forslag til lovgivning:

- Et forslag til direktiv om jernbanesikkerhed, som tager sigte på at fastlægge grundelementerne i sikkerhedssystemerne for infrastrukturforvaltere og jernbanevirksomheder. Det drejer sig om at udvikle en fælles sikkerhedsstrategi og at indføre et fælles system for sikkerhedscertifikaternes udstedelse, indhold og gyldighed. Endelig drejer det sig om at indføre princippet om uafhængige tekniske undersøgelser i tilfælde af ulykker, således som det er sket i de andre sektorer.

- En ændring af Rådets direktiver 96/48/EØF og 2001/16/EØF om interoperabilitet. Ud over de nødvendige tilpasninger som følge af de foregående forslag til interoperabilitetsdirektiverne drejer sig det sig hovedsagelig om at sikre, at der er sammenhæng mellem gyldighedsområderne for henholdsvis det net, hvortil der skal gives adgang, og det net, på hvilket reglerne om interoperabilitet skal finde anvendelse.

- Et forslag til forordning om oprettelse af et europæisk jernbaneagentur, som skal yde teknisk bistand i forbindelse med arbejdet med interoperabilitet og sikkerhed. Agenturet skal dels udarbejde fælles sikkerhedsstandarder samt udvikle og forvalte et system til kontrol af sikkerhedsniveauet, dels på længere sigt forvalte systemet for etablering, registrering og kontrol af tekniske specifikationer for interoperabilitet.

- Et forslag om ændring af direktiv 91/440 med henblik på at udvide adgangsrettighederne til infrastrukturen til også at omfatte jernbanegodstjenester inden for en medlemsstat og med henblik på at fremskynde åbningen af markedet.

3. KOMMISSIONENS UDTALELSE OM EUROPA-PARLAMENTETS ÆNDRINGER

Forslag til Europa-Parlamentets og Rådets direktiv om ændring af Rådets direktiv 91/440/EØF om udvikling af Fællesskabets jernbaner

Kommissionens oprindelige forslag drejede sig om jernbanegodstransport. På dette område ønsker Parlamentet at komme Kommissionens forslag i møde ved at støtte en hurtig og fuldstændig åbning af markedet for tjenester inden for alle typer jernbanegodstransport (ændringsforslag 1). Parlamentet ønsker, at datoen for rapporten om status for åbningen af markedet, som ifølge de nuværende direktiver skal forelægges i 2005, bibeholdes og ikke udsættes til 2007 samt at den også omfatter passagertransport (ændringsforslag 3, 4, 9 og 10).

Kommissionen kan acceptere disse ændringer (det bemærkes, at ændringsforslag 6 er meningsløst, da ændringsforslag 11 ikke blev vedtaget).

Parlamentet ønsker også, at spørgsmålet om åbning af markedet for passagertransporttjenester tages op inden for rammerne af den anden jernbanepakke. Kommissionen fastholder sin holdning, som blev udtrykt i forbindelse med førstebehandlingen, og kan ikke acceptere ændringsforslag 2, 7 og 8.

Kommissionen gør først og fremmest opmærksom på, at dens ændrede forslag til forordningen om medlemsstaternes håndtering af krav om offentlig service og indgåelse af kontrakter om offentlig service inden for personbefordring med jernbane og ad vej og indre vandveje [1] gælder fuldt ud for jernbanesektoren og giver mulighed for at indføre reguleret konkurrence via tildeling af offentlige servicekontrakter eller eksklusivrettigheder.

[1] KOM(2002) 107 endelig - EFT C 151E af 25.6.2002, s. 146.

Kommissionen er ved at undersøge mulighederne for at åbne for konkurrence inden for andre tjenester, som ikke er omfattet af offentlige servicekontrakter eller eksklusivrettigheder, med henblik på at fremsætte forslag i 2003. En åbning på grundlag af fri adgang giver anledning til en række problemer med beskyttelse af passagererne, f.eks. i forbindelse med integration af reservationstjenester, eller finansiering af offentlige tjenester. Der skal findes en velafvejet og struktureret løsning, og der må gennemføres detaljerede konsekvensanalyser for eventuelle løsningsforslag.

Kommissionen hilser dog Parlamentets ændringsforslag vedrørende åbningen for konkurrence på passagerområdet velkommen som et stærkt politisk signal, som vil give en væsentlig støtte ved udformningen af kommende forslag fra Kommissionen.

Endelig bemærkes det, at den nuværende lovgivning [2] giver internationale grupperinger af jernbanevirksomheder mulighed for at få adgangs- og transitrettigheder med henblik på at gennemføre internationale passagertransporttjenester. Denne bestemmelse, som indtil nu har været meget lidt anvendt på grund af manglende rammer, bliver eventuelt mere interessant fremover med overtagelsen i national lovgivning den 15. marts 2003 af direktiv 2001/12/EF [3], 2001/13/EF [4] og 2001/14/EF [5], som etablerer mere præcise, ikke-diskriminerende og transparente rammer for kapacitetsallokering og afgifter for infrastruktur, og som fastsætter oprettelsen af en kontrolorganisme i hver medlemsstat.

[2] Direktiv 91/440/EØF - EFT L 237 af 24.8.1991, s. 25.

[3] EFT L 75 af 15.3.2001, s. 1.

[4] EFT L 75 af 15.3.2001, s. 26.

[5] EFT L 75 af 15.3.2001, s. 29.

4. KONKLUSION

I henhold til EF-traktatens artikel 250, stk. 2, ændrer Kommissionen sine forslag i overensstemmelse med resultatet af Europa-Parlamentets andenbehandling som anført ovenfor.